google/wiki40b huggingface dataset:
ירחמיאל גרשון אדלשטיין (בן אריה)

ביוגרפיה

נולד בקמניץ שבליטא לרב צבי אריה וגיטל אדלשטיין. בצעירותו למד עם רבה של קמניץ הרב יהושע הכהן בלומנטל וסיים את הש"ס לפני בר המצווה.
נשא את רייזל בת הרב פסח מקמניץ. לאחר נישואיו עבר ללמוד בישיבת וולוז'ין. בשנת תרמ"ז נבחר על ידי הנצי"ב מוולוז'ין להימנות על קבוצת האברכים הראשונה של כולל ברודסקי בישיבה. הנצי"ב מוולוז'ין היה זה שסמך אותו לרבנות ומינהו לאחר מספר שנים לרב שכונה בוולוז'ין. בלומדו בוולוז'ין היה קשור גם לרב חיים סולובייצ'יק המשנה לראש הישיבה.
בהמלצת הנצי"ב התמנה הרב אדלשטיין לרבה של העיירה חטוביץ. לאחר תקופה התמנה לרבה של שומיאץ. בעת רבנותו הוציא לאור את ספרו חידושי בן אריה.
בתקופת מלחמת העולם הראשונה נדדה ישיבת ראדין ועמה החפץ חיים ממקומה ושהתה בשומיאץ במשך כשנתיים. בתקופה זו נוצר קשר בין החפץ חיים לרב אדלשטיין.
נפטר בז' בניסן תרע"ט ונקבר בבית העלמין היהודי שבשומיאץ. לאחר פטירתו מונה בנו הרב צבי יהודה אדלשטיין לרב העיירה במקומו.
בשנת תשע"ז (2017) אותר קברו על ידי החוקר ישראל מאיר גבאי, לאחר שבית העלמין חולל מספר פעמים.

חיבורו

חיבר את חלקו הראשון של ספרו חידושי בן אריה בימי כהונתו בשומיאץ. בשנת תשמ"א הוציאו נכדיו את הספר במהדורה חדשה והוסיפו חלק שני לספר הכולל חידושים שלו ומכתבים מכתב יד והערות שרשם על ספריו.
דב דרום

דב (ברנרד) דרום (1927–1997), מחנך, מרצה לחינוך במוסד החינוכי נעמן בכפר מסריק, בסמינר למורים אורנים ובאוניברסיטת חיפה.

ילדות

דב נולד בברלין במאי 1927. בן שני לרחל וחיים-צבי דרוקר. בן 6 היה בעליית הנאצים לשלטון. בשנת 1939 עברה המשפחה לאנגליה. שם סיים את בית הספר התיכון והחל ללמוד באוניברסיטה כימיה ופיזיקה. כנער דתי, הצטרף לבני עקיבא אך לא מצא שם את מקומו ולאחר חיפושים הגיע לתנועת "השומר הצעיר" (אליה השתייך גם אחיו יואל שעלה עוד לפני המלחמה). דב היה למדריך נלהב, הפסיק את לימודיו הגבוהים והתמסר כולו לפעילות התנועתית.

משפחה

בגיל 22 נישא לשושנה יוצאת אוסטריה הנאצית וחניכת התנועה. יחד הביאו לעולם את מיכל ונועה. יחד היו ממקימי קיבוץ יסעור בגליל המערבי. לאחר שנפטרה שושנה, נישא דב שוב לחיה חברת הקיבוץ. לדב היו 5 ילדים - מיכל, נועה, יאיר, עמוס, ועמית.
בשנת 1997 נפטר והוא בן 70.

עשיה חינוכית

דב החל את דרכו החינוכית כמורה ומחנך במוסד החינוכי האזורי "נעמן" בכפר מסריק. שם זכה להערכה רבה בקרב החניכים והמחנכים. משם המשיך לסמינר למורים אורנים, שם הדריך, לימד, כתב ופרסם את רעיונותיו החינוכיים. במשך שנים עמד דב בראש המדור לחינוך חברתי של החטיבה האוניברסיטאית באורנים.
בשנות עבודתו האחרונות עסק בעיקר בניהול סדנאות למחנכים על מנת לקרבם להשקפות עולמו ההומניסטיות.

משנתו החינוכית

להשקפות עולמו ההומניסטיות של חירות הפרט, כבוד לאישיות התלמיד, אמפתיה, הימנעות מגישה שיפוטית, מבלי לוותר על העמדת תביעות מוסריות של מילוי חובות לאדם ולחברה.
דב פרסם עשרות מאמרים בישראל ובכתבי-עת בינלאומיים. שיא יצירתו היה חיבור הספר "אקלים של צמיחה - חופש ומחויבות בחינוך", שיצא לאור בספרית הפועלים בשנת 1989.
פריטאון

היסטוריה

הראשונים שהתיישבו במקום היו 400 עבדים משוחררים שנשלחו מאנגליה ב-1787. האדמה נרכשה מממלכת קויה ששלטה באזור. סכסוך עם המלך של ממלכת קויה גרם לשריפת ההתיישבות ב-1789. פריטאון הוקמה באופן רשמי בתאריך 11 במרץ 1792, תחת הנהגתו של תומאס פטרס, עבד לשעבר, כחלק מתוכנית יישוב מחדש של אסירים לשעבר מנובה סקוטיה (פרובינציה של קנדה). בשנת 1794 נבזזה העיר בידי צרפת ושוקמה מחדש בשנת 1798.
בשנת 1808 סיירה לאון הפכה להיות מושבת כתר של הממלכה המאוחדת. עד שנת 1874 העיר שימשה כמרכז הבריטי במערב אפריקה. העבדים המשוחררים שר גרו בעיר אף שירתו כחיילים בריטים במלחמות הנפוליאוניות.
בזמן מלחמת העולם השנייה פריטאון שימשה בסיס מרכזי של הצי המלכותי הבריטי.
במהלך שנות ה-90 של המאה ה-20, העיר הפכה למרכז קרבות רבים בזמן מלחמת האזרחים במדינה.

תחבורה

נמל התעופה הבינלאומי לונגי (Lungi) משרת את פריטאון וכן את סיירה לאון כולה. מנחת המסוקים של סיירה לאון בחצי האי אברדין (Aberdeen) מקשר בין העיר לנמל התעופה. משם יוצאים באופן קבוע מסוקים, רחפות ומעבורות אל עבר נמל התעופה.

פוליטיקה

העיר מונהגת על ידי מועצת עיר וראש עירייה הנבחרים אחת לארבע שנים בבחירות דמוקרטיות.

דת

מבחינה דתית, העיר מורכבת מ-63% מוסלמים ו -37% נוצרים. פריטאון נחשבת לעיר מאוד סובלנית מבחינה דתית, עם דו קיום בין הנוצרים למוסלמים.
ססיליה, נסיכת באדן

ביוגרפיה

ססיליה נולדה בקרלסרוהה ב-20 בספטמבר 1839, ללאופולד, הדוכס הגדול של באדן ולסופיה, נסיכת שוודיה, בתו של גוסטב הרביעי אדולף, מלך שוודיה.
במהלך מהפכות אביב העמים ברחו בני המשפחה לקובלנץ, ורק לאחר שוך המהומות חזרו לקרלסרוהה. בשנת 1852 מת אביה לאופולד, הדוכס הגדול של באדן, ואחיה לודוויג השני, הדוכס הגדול של באדן עלה לשלטון במקומו.
ב-28 באוגוסט 1857 התחתנה ססיליה עם מיכאיל ניקולאייביץ', הנסיך הגדול של רוסיה, בנו של ניקולאי הראשון, קיסר רוסיה, והמירה את דתה לדת האורתודוקסית תוך שהיא מקבלת את השם אולגה פיודורובנה. נישואי הזוג היו מאושרים עם הרבה אהבה, ונולדו להם 7 ילדים. ססיליה שהייתה בעלת אישיות חזקה יותר מבעלה, גידלה את ילדיהם ביד ברזל ודאגה לחינוכם. בשנת 1860 ביקרו ססיליה ומיכאיל בבריטניה, והשאירו רושם טוב על ויקטוריה, מלכת הממלכה המאוחדת.
בשנת 1862 מונה בעלה מיכאיל לנציב העליון של מלכות המשנה של הקווקז, ובני המשפחה עברו להתגורר בטביליסי שבקווקז. ססיליה השתתפה בטקסים השונים כאשת הנציב העליון, ובנוסף דאגה להקמת בתי חולים ובתי ספר לנשים.
לאחר ההתנקשות באלכסנדר השני, קיסר רוסיה, מונה בעלה מיכאיל ליו"ר המועצה הקיסרית, ובני המשפחה חזרו לסנקט פטרבורג לצמיתות. אלכסנדר השלישי, קיסר רוסיה לא אהב את ססיליה, ובכלל לשונה החדה ודרכה לרכל על הסביבה לא הקנו לה אהדה בחצר. עם בנה הבכור ניקולאי מיכאילוביץ', הנסיך הגדול של רוסיה היה לססיליה קשר חם, אולם כלפי שאר ילדיה הייתה קרה ומתנשאת, ואף כינתה את בנה השני מיכאיל מיכאילוביץ', הנסיך הגדול של רוסיה, שלא היה כל כך מוכשר, שוטה ואכזבה בשבילה.
בשנת 1891 התחתן בנה מיכאיל מיכאילוביץ', הנסיך הגדול של רוסיה בנישואים מורגנטים עם סופיה פון מרנברג, ובתגובה סולק מהצבא וגורש מרוסיה. כאשר שמעה על כך ססיליה היא חלתה מאוד, ובעצת הרופאים יצאה לאחוזתה בחצי האי קרים על מנת להתחזק. ב-9 באפריל כאשר עברה הרכבת על יד חרקוב, חטפה ססיליה התקף לב. כעבור 3 ימים מתה ססיליה, ללא שבעלה וילדיה נמצאים ליד מיטתה, ונקברה בקתדרלת פטרופבלובסקיה.
מייגן רומנו

ביוגרפיה

רומנו נולדה בטמפה, פלורידה וגדלה סיינט פיטרסברג, פלורידה. היא בתם של תומאס ורונדה מורנו, אביה רדיולוג. היא החלה לשחות בגיל 6 וכיום, היא מתאמנת בהדרכתו של ג'ק באוורל באוניברסיטת ג'ורג'יה.
באוניברסיאדת שנג'ן (2011) שנערכה בשנג'ן, סין בשנת 2011 זכתה רומנו ב-4 מדליות, מהן 1 זהב, 2 כסף ו-1 ארד. מדליית זהב במשחה שליחות 4x200 מטר חופשי, מדליות כסף במשחי שליחות 4x100 מטר חופשי ו-4x100 מטר מעורב ומדליית ארד במשחה ל-100 מטר חופשי (55.38 שניות).

שיאנית ארצות הברית

באליפות החורף בשחייה של המכללות (NCAA) שנערכה באוניברסיטת אובורן, אלבמה במרץ 2012 קבעה רומנו במשחה ל-200 יארד חופשי שיא ארצות הברית חדש של 1:41.21 דקות. שיא זה החזיק מעמד שנתיים ונשבר על ידי מליסה פרנקלין (1.40.31 דקות).
במבחנים האמריקאים לאולימפיאדת לונדון (2012) שנערכו באומהה, נברסקה ביוני 2012 לא נכללה רומנו במשלחת האמריקאית למשחקים האולימפיים לאחר שסיימה במקום שביעי במשחה ל-200 מטר חופשי בתוצאה של 1:58.56 דקות, 16 מאיות השנייה מהמקום השישי (6 השחייניות הראשונות השתתפו במשחקים) ובמקום 8 במשחה ל-100 מטר גב בתוצאה של 1:01.02 דקות. נוסף לכך, היא סיימה במקום עשירי במשחה ל-100 מטר חופשי בתוצאה של 54.72 שניות ובמקום 14 במשחה ל-50 מטר חופשי בתוצאה של 25.62 שניות.

אלופת עולם (בריכת 25 מטר)

באליפות העולם בשחייה (בריכת 25 מטר) שנערכה באיסטנבול שבטורקיה בדצמבר 2012 זכתה רומנו ב-4 מדליות, 2 זהב, 1 כסף ו-1 ארד. מדליות זהב, במשחה שליחות 4x100 מטר חופשי בתוצאה של 3:31.01 דקות, לפני אוסטרליה (3:32.90 דקות) ודנמרק (3:33.51 דקות) כשחיינית ראשונה היא שחתה בתוצאה של 52.86 שניות ובמשחה שליחות 4x200 מטר חופשי בתוצאה של 7:39.25 דקות, לפני רוסיה (7:42.77 דקות) וסין (7:43.26 דקות) כשחיינית ראשונה היא שחתה בתוצאה של 1:56.03 דקות. מדליית כסף במשחה ל-100 מטר חופשי בתוצאה של 52.48 דקות, אחרי בריטה שטפן מגרמניה (52.31 דקות9 ולפני טאנג יי מסין (52.73 דקות) ומדליית ארד במשחה שליחות 4x100 מטר מעורב בתוצאה של 3:51.43 דקות, אחרי דנמרק (3:49.87 דקות) ואוסטרליה (3:50.88 דקות), את סגנון החופשי היא שחתה ב"זינוק שליחות" בתוצאה של 51.90 שניות, התוצאה המהירה באליפות. נוסף לכך, היא סיימה במקום 12 במשחה ל-100 מטר גב בתוצאה של 58.46 שניות, במקום 17 במשחה ל-200 מטר חופשי בתוצאה של 1:57.87 דקות ובמקום 21 במשחה ל-50 מטר גב בתוצאה של 27.94 שניות.

אלופת עולם

באליפות העולם בשחייה שנערכה בברצלונה ספרד בשנת 2013 זכתה רומנו בשתי מדליות זהב, במשחה שליחות 4x100 מטר חופשי ביחד עם מליסה פרנקלין, נטלי קוגלין ושנון ורילנד בשיא אמריקה חדש של 3:32.31 דקות, לפני אוסטרליה שקבעה שיא אוקיאניה חדש של 3:32.43 דקות והולנד (3:35.77 דקות), כשחיינית רביעית היא שחתה ב"זינוק שליחות" תוצאה של 52.60 שניות ובמשחה שליחות 4x100 מטר מעורב ביחד עם מליסה פרנקלין, ג'סיקה הארדי ודנה ולמר בתוצאה של 3:53.23 דקות, לפני אוסטרליה (3:55.22 דקות) ורוסיה (3:56.47 דקות).
גרי קורן

ביוגרפיה

קורן נולד וגדל בריגה שבלטביה בתקופת השתייכותה לברית המועצות. הוא עלה לישראל ב-1973 עם הוריו ולמד בתיכון מקומי. שירת בצה"ל כקצין בחיל התותחנים, השתתף במלחמת לבנון הראשונה, במהלכה שירת כקצין אג"ם במערך איכון של החיל שסייע לאוגדה 96, והשתחרר משירות הקבע בדרגת סרן. ב-1986 סיים תואר ראשון ביחסים בינלאומיים ובכלכלה מהאוניברסיטה העברית בירושלים. 
לאחר לימודיו החל לעבוד במשרד החוץ ועבר קורס צוערים. שליחותו הראשונה הייתה ללילונגווה בירת מלאווי שם כיהן כמזכיר שני בשגרירות ישראל. ב-1991 מונה למזכיר ראשון בשגרירות ישראל במוסקבה. בשנים 1994 עד 1996 שימש סגן ראש מחלקה כלכלית 3, האחראית על הקשרים הכלכליים עם רוסיה ומרכז אסיה במשרד החוץ. ב-1996 מונה ליועץ במשלחת הישראלית לאו"ם. בשנים 1999 עד 2003 שימש סגן ראש מחלקת אירו-אסיה במשרד החוץ. 
ב-2003 מונה לשגריר ישראל בליטא ובלטביה וב-2006 מונה לראש מחלקת אירו-אסיה, תפקיד בו כיהן עד 2009. 
ב-2010 סיים תואר שני במדע המדינה ולימודי ביטחון לאומי באוניברסיטת חיפה ובמכללה לביטחון לאומי. שימש פרויקטור בלשכת מנכ"ל משרד החוץ וטיפל בין השאר ביחסי ישראל עם מדינות המפרץ, וכן במאמצים לבלימת המשט השני לעזה שהסתיימו בהצלחה דיפלומטית.
בין ספטמבר 2013 לינואר 2017 כיהן קורן כשגריר ישראל בצ'כיה.
בינואר 2017 החל לכהן כשגריר ישראל במוסקבה, רוסיה.
מודעות פונולוגית

קשיים במודעות פונולוגית

לקויים בתהליכים פונולוגיים הם הסיבה לחלק ניכר מליקויי הלמידה המאובחנים בקרב תלמידים, במיוחד עבור דיסלקסיה. 
יכולות המודעות הפונולוגית נמצאו כמיומנויות בסיס ליכולת רכישת הקריאה וכתיבה בקרב ילדים שאינם מדברים וילדים דיסלקטיים. לקות בתפקוד המודעות הפונולוגית יכולה להוות הסבר לקושי של ילדים אלו בביצוע מטלות הדורשות מעורבות פונולוגית כגון, רכישת הקריאה בכיתה א' (קוזמינסקי וקוזמינסקי, 1994, לוין, 2012 וגוברמן ווינגרוד, 1995).
כמו כן, קושי בזיכרון פונולוגי הוא הבסיס ללקות שפה.
נוסף על כך, ילדים דוברי שפות שונות בהן האורתוגרפיה מיוצגת בצורה שונה, ייתכן כי יתקשו בביצוע מטלות במודעות הפונולוגית וממילא ברכישת הקריאה. (המר, בנטין וקאהן, 1992)

איתור קשיים פונולוגיים

את הרמה של המודעות הפונולוגית ניתן למדוד כבר בגיל הגן ולאתר קשיים אפשריים בשלב מוקדם.
היכולת לחזור על מילות תפל (הנשענת על זיכרון פונולוגי) וכן מטלות של זיכרון מילולי לטווח קצר, נמצאו קשורות לדיסלקסיה וללקות שפה.

פיתח מודעות פונולוגית

במדינת ישראל מוקדשים משאבים עצומים לרכישת אורינות, הכרת מערכת הכתב ומודעות פונולוגית כבר בגן, על חשבון פעילויות אחרות. פיתוח המודעות הפונולוגית בגיל זה נעשה על ידי חריזה, זיהוי צליל פותח של מילה, זיהוי תבניות צליליות חוזרות ועוד. היכולת לפרק מילה להברות צריכה להירכש לקראת כיתה א'.
יש הטוענים שעבור רוב הילדים אין צורך להשקיע במידה מופרזת בהיבט זה על חשבון דברים חשובים אחרים שנלמדים בגן. זאת משום שרבות מהפעילויות המכינות לקראת קריאה אינן מעניינות אותם ולעיתים הן עלולות לגרום לתסכול. בנוסף לכך, משום שהמודעות הפונולוגית מתפתחת בקפיצות מדרגה ושרובם המכריע של הילדים ירכשו אותה יחד עם זיהוי האותיות לכשיהיו בשלים לכך, אין טעם לעבוד עם ילד במשך שעות רבות על תחום שטרם הבשיל ואשר סביר שירכש באופן טבעי כחצי שנה מאוחר יותר.
עם זאת, ילדים עם דיסלקסיה אשר בעתיד צפויים להתקשות בקריאה, זקוקים לעבודה על מודעות פונולוגית ולהטרמה של קריאה
לקראת כיתה א'.
גישות בהוראת קריאה המדגישות את הקשר בין המילים לצלילים ומאמנות את העיבוד הפונולוגי, מסייעות ללמידה יעילה של קריאה.
לימוד הקריאה מעורר את המודעות למבנה הפונולוגי של מילים ומכאן שלימוד קריאה משפיע על התפתחות המודעות הפונולוגית. כלומר, בנוסף ליכולת הביצוע מתפתחת המודעות לנעשה.
מגיל בית ספר מועצמת היכולת לעשות מניפולציה פונמית וגם אנליזה וסינתזה פונמית.
ניתן לבנות תוכנית אימון נרחבת במודעות פונולוגית עבור ילדים שאינם מדברים, טרם רכישת הקריאה והכתיבה או במהלך תהליך זה. מטרתה להגביר את המודעות הפונולוגית ובכך להביא את הילד המתקשה לרמת בני גילו. (קוזמינסקי וקוזמינסקי, 1994, לוין, 2012 וגוברמן ווינגרוד, 1995) מחקרים הראו, כי אימון במודעות הפונולוגית בגן מזרז את רכישת הקריאה בבית הספר. (המר, בנטין וקאהן, 1992)
שון דולי

ביוגרפיה

דולי נולד בבארנסלי שבווסט ריידינג ביורקשייר. מ-1992 ועד 1995 למד בבית ספר למשחק "Arden School of Theatre" במנצ'סטר.
תפקידו המקצועי הראשון היה בשנת 1997 בסרט הקצר "Groove on a Stanley Knife". בהמשך שיחק בתפקיד ריצ'י פיצג'רלד באופרת הסבון "קורוניישן סטריט" בשנים 1997 ו-1998. בין השנים 2001 ו-2004 הופיע בסדרה "איסטאנדרס" בתפקיד טום סטיוארט. הוא הוחלף כשהחל לשחק בסדרה "The Street". דולי שיחק גם בסדרה "P.O.W." לצדו של ג'ו אבסולום.
בסדרת הדרמה "The Street" שיחק דולי בתפקיד פיטר הרפר. ב-2007 השתתף בדוקו-דרמה " Diana: Last Days of a Princess". בסרט האימה הבריטי "Salvage" שיחק דולי בתפקיד קירן. בטרילוגיה "רד ריידינג" הופיע בתפקיד מפקח המשטרה דיק אלדרמן.
ב-2008 שיחק דולי בתפקיד ליאם במיני-סדרה "Apparitions" של ה-BBC.
ב-2009 הופיע דולי בתפקיד ראשי בהפקת המחזה "Stovepipe" בשפרד'ס בוש. ב-2010 השתתף בסדרה "חמישה ימים" של BBC One ובסדרה "נשוי רווק אחר" של ITV.
בספטמבר 2010 שיחק בתפקיד דרק בנט בדרמה "The Road to Coronation Street" של ערוץ הטלוויזיה BBC Four, וגם בפרק בסדרה של BBC One "המפקח ג'ורג' ג'נטלי".
ב-9 במרץ 2012 הופיע דולי בתפקיד פיט גארווי בפרק בסדרה הקומית "בנידורם" של ITV, וגילם את אחיו של הדמות הקבועה בסדרה מיק גארווי. פיט מגיע לבנידורם עם אביו למסיבת רווקים.
ב-2011 שיחק בדרמה "Exile" של ה-BBC לצדו של ג'ון סים ובדרמה "תקוות גדולות" בתפקיד ג'ו גרג'רי. עוד ב-2011 כיכב בתפקיד מלקולם מקנאיר בסרט האימה "The Awakening" לצדם של דומיניק וסט ואימלדה סטונטון.
דולי היה הקריין בסדרה הדוקומנטרית "Our War" על המלחמה באפגניסטן כפי שנראתה בעיני חיילים מהצבא הבריטי. הוא היה הקריין בתוכנית על פליקס באומגרטנר ששבר את שיא העולם בקפיצה חופשית.
בקולנוע הופיע דולי בסרט "Eden Lake" ובסרט "האישה בשחור".
ב-2012 הצטרף דולי לצוות השחקנים של הסדרה "עברייני על" בתפקיד קצין המבחן גרג. באותה שנה שיחק בסרט "Offender" בתפקיד הסוהר המושחת נאש.
ב-2013 גילם את דמותו של סר רוברט ברקנברי בסדרה ההיסטורית של ה-BBC "המלכה הלבנה".
ב-2014 הופיע דולי בתפקיד קינקייד בסדרת הפנטזיה "Wolfblood". עוד ב-2014 שיחק בתפקיד ג'ים פנצ'רץ' בסדרת המתח "המשחק".
ב-2015 הופיע בעונה השנייה של הסדרה ברודצ'רץ' בתפקיד ריקי גילספי.
הוא שיחק בתפקיד ג'ד בעיבוד של ג'ודית אדמס לספרה של אורסולה לה גווין "החוף הרחוק ביותר" עבור רדיו 4.
ב-2015 שיחק בסדרה "בתפקיד" בה גילם את דמותו של השוטר קארל הוקינס.

חיים אישיים

דולי הוא אוהד של מועדון הכדורגל בארנסלי. הוא תומך במפלגת הלייבור.
בית דין של כהנים

המקורות בתורה

תפקידם של הכהנים כאנשי הוראה מופיע כבר בתנ"ך בכמה גוונים, ובמיוחד בספרות הכהנית - ספר ויקרא וספר יחזקאל. קיומן של ערכאות כוהניות מופיע במקורות חז"ל וכן בספרות חיצונית. המקור החז"לי הראשון לרעיון זה מופיע בספרי במדרש על הפסוק: 
וְאַתָּה וּבָנֶיךָ אִתְּךָ תִּשְׁמְרוּ אֶת כְּהֻנַּתְכֶם לְכָל דְּבַר הַמִּזְבֵּחַ וּלְמִבֵּית לַפָּרֹכֶת וַעֲבַדְתֶּם עֲבֹדַת מַתָּנָה אֶתֵּן אֶת כְּהֻנַּתְכֶם וְהַזָּר הַקָּרֵב יוּמָת
— ספר במדבר יח, ז
הספרי דורש את המילים ולמבית לפרכת ואומר כך: "מכאן אמרו, מקום היה אחורי בית לפרוכת ששם בודקין יחוסי כהונה" (ספרי במדבר יח ז).

סמכויות ופעולות בית הדין

על פי ספרות חז"ל, בית הדין של הכהנים כלל בתוכו רק כהנים מיוחסים מזרע אהרן, ובכך היה נבדל מהסנהדרין שכללה גם שאינם כהנים. מהמשנה עולה כי לבית דין זה היה סמכות לדון דיני נפשות. לדעתו של רבנו חננאל, בית הדין היה קובע את משמרות הכהנים. כמו כן, בית הדין פיקח על עבודת המקדש וייתכן שגם על שמישות כלי השרת
עניין נוסף המופיע במשנה מפורשת במסכת כתובות הוא בדבר הקפדה שהנהיג בית דין זה כך שבכתובה של בת כהן בתולה הנישאת, יהיה כתוב סכום של ארבע מאות זוז ולא מאתיים בלבד, כפי שתיקנו חכמים לשאינן בנות כהן.
ייתכן ובית הדין של הכהנים עסק אף בקבלת עדים לקידוש החודש כפי שעולה מהמשנה במסכת ראש השנה: "טוביה הרופא.. ראה את החדש.. ובנו ועבדו משחרר, וקבלו הכהנים אותו ואת בנו ופסלו את עבדו. וכשבאו לפני בית דין קבלו אותו ואת עבדו ופסלו את בנו" (משנה ראש השנה א, ז).
נראה שביום הכיפורים נטל לעצמו בית הדין תפקידים מיוחדים - הקפדה על היות האיש העתי המשלח את השעיר אל המדבר כהן, ואולי אף אחריות על הכנת הכהן הגדול לעבודת היום.
בית דין של הכהנים היה מפקח גם על עבודתם של הכהנים עצמם. כך למשל, ההלכה היא שאשה שטמאה בטומאת לידה או זיבה, צריכה להביא כסף שיקנו בהם הכהנים קינין של עופות להקרבה, וידעה בבירור שהכהנים יקריבו את הקינין לטהרתם באותו יום שכן בית הדין של הכהנים לא היה מסתלק ממקומו עד שנקנו קרבנות בכל הכסף שהביאו הנשים להקרבה ולטהרה.
USP

בתרבות הפופולרית

האקדח נפוץ מאוד בסרטים ומשחקי מחשב ביניהם: Call of Duty 4, Counter-Strike: Source, Call of Duty: Modern Warfare 2 ורבים אחרים.
ערוץ מאיר לילדים

היסטוריית הערוץ

ערוץ מאיר לילדים הוקם בשנת תשס"ז (2007). התוכניות הראשונות שודרו בחנוכה. בימיו הראשונים של הערוץ סיפר הרב לוי סודרי סיפורי תנ"ך. בהמשך הוזמן טוביה רוזנפלד להגיש תוכנית. אסי צובל נלקח בתחילה כעורך, וכאשר נוצרה הדמות של הילד אסי, החל לשחק דמות זו. על כך סיפר בראיון לאתר "מאקו": "התעסקתי עם החומרים והתחלתי לשפר אותם. ציינתי שצריך עוד דמות... לאט לאט התחלתי לכתוב את התוכנית. למעשה, הפכתי להיות תסריטאי ושחקן". כך נוצרה תוכנית הדגל של הערוץ "אסי טוביה וחברים".
בתחילה עבד צוות התוכנית במקלט של המכון. כעבור כמה שנים נבנה אולפן חדיש עם תפאורה. עם שדרוג תנאי הצילום, שודרג גם אתר הערוץ ונוצרו קטגוריות נוספות כמו פינת מדעים וטבע, בלוג פעיל, משחקים הגרלות נושאות פרסים והפעלות.
במסגרת ערוץ מאיר בטלוויזיה (ערוץ 96) שודרגו כל הסרטים לאיכות HD.

מחלקות האתר

ערוץ מאיר לילדים מחולק לשלוש חטיבות מרכזיות: עולם הווידאו, עולם התוכן, ועולם המשחקים. במסגרת עולם הווידאו מופקות כל שנה תוכניות מקור בנושאים רבים: סדרת הרפתקאות, דרמה קומית, סיפורים היסטוריים, תוכניות דוקומונטריות, תוכניות אירוח, שעשועונים, תוכניות מדע, טיולים, בישול ועוד. בעולם התוכן ניתן למצוא בלוג אינטראקטיבי, פורום, הפעלות חידות ויצירה לילדים.
רצף הזמן

עלילה

קצינת אכיפת החוק קירה קמרון (רייצ'ל ניקולס) חיה חיים נורמלים ושקטים עם בעלה ובנה בעיר ונקובר בשנת 2077. זהו עתיד דיסטופי של מדינת משטרה מתקדמת מבחינת פיקוח וטכנולוגיה בשליטת "הקונגרס התאגידי" בצפון אמריקה.
קבוצה בשם "Liber8" של אנרכיסטים המחשיבים את עצמם כלוחמי חופש משתמשת במכשיר מסע בזמן כדי לברוח מהוצאה להורג, וקירה, ששהתה לידם, נוסעת איתם בלי כוונה. קירה והמחבלים מגיעים לשנת 2012.
קירה מתחזה לסוכנת מיוחדת ומצטרפת לעבוד עם הבלש קרלוס פונגרה (ויקטור ובסטר) במחלקת המשטרה של ונקובר, ומנסה לתפוס את המחבלים אותם היא מתארת למשטרה כארגון טרור אנרכיסטי מההווה.
המחבלים האנרכיסטים מתכננים לשנות את העבר כדי למנוע את עליית משטר התאגידים, ומוכנים לכל פעולה שתידרש לשם זאת.
נער גאון מחשבים בשם אלק סדלר (אריק קנודסן), אותו קירה מכירה בעתיד כאיל הון וראש תאגיד העל SadTech, עוזר לקירה בהווה במשימותיה עם המשטרה ובניסיונותיה לשוב הביתה אל משפחתה.

מסע בזמן

במהלך הסדרה הועלו מספר תאוריות באשר לטבעו של מסע בזמן והשפעותיו על ציר הזמן ורצף ההתרחשויות אשר מובילים משנת 2012 אל 2077.
יוצר הסדרה והמפיק בפועל, סיימון בארי, אישר שהצוות היצירתי יצר תקנון כללים לגרסת המסע בזמן שמתוארת ושהיא תיחקר ככל שהסדרה תתקדם.
בפרק סיום העונה הראשונה מתגלה שאלק סדלר משנת 2077 הוא האחראי לשליחת קירה וחברי Liber8 אל העבר.
בתחילת העונה השנייה, אלק הצעיר מקבל מאלק מהעתיד הודעה המבהירה שהוא מנסה למנוע את הקמת הקונגרס התאגידי, אך לא ידוע אם הדבר אפשרי ואילו השלכות יהיו לו על העתיד החלופי. כמו כן לא ידוע אילו זכרונות יש לאלק העתידי מציר הזמן החדש שנוצר מאז המסע אל העבר, אך נראה שאלק היה מודע לכך שקירה תיפגש איתו בעבר ושתל קודים ומסרים בתלבושת הננו העתידנית שלה.
אלק הצעיר מתחיל לייצר טכנולוגיה מתקדמת מוקדם מהצפוי על סמך המצאות עתידיות שלו שהוא לומד עליהן מקירה. אלק מתקן את מכשיר המסע בזמן, והוא וקירה נוסעים בעצמם בזמן אל העבר הקרוב. קירה מגלה על נוסעים בזמן אחרים המכונים "עצמאיים", שגם לקיומם אלק העתידי מודע.
דן מורי

קריירה

מורי החל לשחק כדורגל בקבוצת הילדים של מכבי תל אביב, ובגיל 13 עבר למחלקת הנוער של בני יהודה תל אביב. ב-13 בפברואר 2007 ערך את הופעת הבכורה שלו בקבוצה הבוגרת של המועדון, במשחק מול מ.ס. אשדוד במסגרת גביע הטוטו. לקראת סיום עונת 2006/2007 הוא שיחק לראשונה בליגת העל, כשפתח בהרכב בהפסד 0–2 למכבי חיפה.
בעונת 2007/2008 המשיך מורי לשחק בקבוצת הנוער ושותף במשחקי גביע הטוטו של הקבוצה הבוגרת. בתחילת עונת 2008/2009, בעקבות העיכוב בהרשמתו של הקולומביאני איבן גארידו, שיחק מורי במשחק הקבוצה הבוגרת נגד מכבי תל אביב, ועד מהרה הפך לחבר קבוע בהרכב הפותח. מורי כבש שני שערים בכל המסגרות בעונה זו, והיה שותף להצלחתה של בני יהודה שסיימה במקום החמישי והעפילה למוקדמות הליגה האירופית.
באוגוסט 2012 חתם מורי לשלוש שנים בקבוצת ויטסה ארנהם מליגת העל ההולנדית. ב-26 בינואר 2014 כבש את שער הבכורה שלו בהולנד, במשחק מול ניימכן. באוגוסט 2015 סיים את חוזהו ועזב את המועדון. ב-24 באוקטובר 2015 חזר מורי לקבוצת נעוריו, בני יהודה תל אביב, וחתם בה עד תום עונת 2015/2016, בה ערך 20 הופעות וכבש שער אחד.
ב-13 ביוני 2016 חתם מורי לשלוש עונות בבית"ר ירושלים. ב-30 ביוני 2016, ערך מורי את הופעת הבכורה שלו במועדון, בתיקו 0–0 נגד סלובודה טוזלה במסגרת מוקדמות הליגה האירופית. בליגה ערך 29 הופעות בעונת 2016/2017, וב-10 באוגוסט 2017 הודיעה בית"ר ירושלים על שחרורו של מורי מהקבוצה.
ב-23 באוגוסט 2017 חזר מורי שוב לבני יהודה וחתם לשנתיים במועדון. בעונת 2017/2018 כבש שער אחד ב-24 הופעות, והיה שותף להעפלתה של הקבוצה לפלייאוף העליון.
ב-26 ביוני 2019 חתם על חוזה לשנתיים נוספות במדי המועדון, עם אופציה לשנה נוספת.

נבחרת ישראל

בנובמבר 2008 ערך מורי את הופעת הבכורה שלו בנבחרת הצעירה של ישראל. הוא זומן מספר פעמים לסגל הנבחרת הלאומית של ישראל, ולבסוף ערך את הופעת הבכורה שלו במשחק מול צפון אירלנד באוגוסט 2009. במהלך מוקדמות מונדיאל 2014 שותף מורי כשחקן הרכב בשלושה משחקים.

חיים אישיים

ביולי 2011, לאחר פגישה עם הרב חיים קנייבסקי, שינה את שמו הפרטי מדין לדן, משום שדין מסמל משפט ביהדות.
פול פייראבנד

חייו

בזמן מלחמת העולם השנייה שירת בוורמאכט, בגבול רוסיה, הגיע לדרגת סגן, וקיבל את עיטור צלב הברזל.
לאחר המלחמה נסע ללונדון להיות סטודנט מחקר של קרל פופר. בסוף התקופה בה שהה עם פופר, עבר לאוניברסיטת הרווארד, שם פגש את תומאס קון, אשר השפיע עליו מאוד. הוא עבר לאוניברסיטת ברקלי, בה חי עד סוף ימיו. פייראבנד נפטר במכון הטכנולוגי של ציריך.
פייראבנד למד פיזיקה, וכתב מאמרים במכניקת הקוונטים, שקרבו אותו לפילוסופיה של המדע. פופר התקרב למדע דרך תורת היחסות, ופילוסופיית המדע שלו נובעת במידה רבה מתורה זו, ומדמותו של איינשטיין. באופן דומה, פילוסופיית המדע של פייראבנד מושפעת מאוד ממכניקת הקוונטים. 
אצל פייראבנד לעומת פופר, לא ניתן להפריד בין תאוריה לעובדה, ולכן אי אפשר לבצע הפרכה בכלל. מצד שני, גם לא ניתן לבצע אינדוקציה. לשיטתו, במדע "הכל הולך" – המדע הוא יצירה חופשית, של רוח האדם, ואסור להגביל אותה. כל מתודה היא מערכת של כללי עשה ואל-תעשה. (גם לקטוש מדבר על כללי עשה ואל-תעשה לכל תוכנית מחקר). מכיוון שלא ניתן להפריד בין עובדה לתאוריה, אין דבר שידוע לנו בוודאות. בעניין זה, ניתן למצוא הקבלה בין מכניקת הקוונטים, לתאוריה של פייראבנד.
תרומתו החשובה ביותר למחשבה האנושית היא קריאתו להפרדת המדע מהמדינה כתחליף והמשך לקריאה מלפני עשרות שנים להפרדת הדת מהמדינה.

נגד המתודה

ספרו המשפיע ביותר של פייראבנד היה נגד המתודה (Against Method), לו חשיבות רבה בפיתוח השיטה המדעית. ספר זה עוסק בפילוסופיה של המדע בדמות דיאלוגים שעורך המדען גלילאו גליליי. פייראבנד פורש בספר זה מחקר היסטורי על אודות הדרך בה עמד גליליאו בפני האינקוויזיציה. בספר גליליאו מקיים דיאלוגים על שיטות מחקר.
המדען משבח את ניקולאוס קופרניקוס שלא התייאש, והשאיר לנו את תורתו, למרות התנהגותו של כוכב הלכת נוגה, אשר נוגדת לחלוטין את התורה. קופרניקוס הגדול היה אדם דגול מספיק, לכתוב את תורתו למרות תצפית שסותרת אותה. זהו חץ בלב השיטה המדעית של ניוטון וגליליאו: הם דיברו על מתודה, אבל גם אצלם "הכול הולך".
נקודת המוצא של פייראבנד היא אתית: אין זה מוסרי להגביל את היצירתיות של בני האדם. עבורו להיות מדען, קשור קשר הדוק להיות מוסרי. מכאן מתחייבת גם פתיחות מלאה, והעדר כפייה כלשהי (פיזית או אינטלקטואלית). עבור פייראבנד כל יצירה אנושית היא לגיטימית, כל עוד היא משרתת את המטרות של החברה.
פייראבנד ביקר את דור הפיזיקאים שפעלו אחרי מלחמת העולם השנייה. הוא כתב:

 
נסיגת הפילוסופיה לתוך קליפה של מקצוענות הובילה לתוצאות גרועות. ייתכן כי הדור הצעיר של הפיזיקאים - פיינמנים, שווינגרים וכו' הם אנשים מבריקים; אולי אפילו יותר חכמים מקודמיהם, בוהר, איינשטיין, שרדינגר, בולצמן, מאך וכו' אבל הם חיות בלתי מתורבתות (uncivilized savages). חסר להם עומק פילוסופי